**Kære medlemmer af Alternativet Halsnæs**

Jeg er Sofie. Jeg har to børn, Ea på 5 år og Karl på 2 år. Jeg er vokset op i Melby og bor i Hundested på syvende år. Jeg har en pædagogisk uddannelse, studeret anatomi, fysiologi og sexologi. Derudover har jeg også taget en Human Design Reader uddannelse. Jeg er forholdsvis ny i politik og i Alternativet, men jeg mærker en dyb forbindelse med partiets ånd og det er en af hovedårsagerne til at jeg gerne vil stille op til kommunalvalget 2025, som kandidat for Alternativet Halsnæs. I mit politiske engagement bliver det vigtigt for mig at fremhæve værdien af at være et helt menneske. For mig handler politik om at være ægte og tro mod sig selv. Integritet er nøglen til at opbygge tillid blandt borgerne. Jeg vil derfor altid sigte efter at være transparent og ærlig, da jeg mener, at det er fundamentet for en tryg forbindelse mellem os mennesker.

Jeg er meget optaget og nysgerrig på mennesket - både på det kropslige, det sjælelige og det psykologiske plan. Jeg er dybt fascineret af vores forskelligheder som mennesker og vores individuelle måde at være i verden på. Jeg mener at det er essentielt at vi som borgere i Halsnæs Kommune har mulighed for at skabe det liv vi hver især føler giver mening for lige netop os. Så jeg mener det er vigtigt med nytænkende kreative ideer til hvordan vi kan skabe alternativer til den ellers uskrevne ‘opskrift for livet.’ Samt mere fokus, anerkendelse og inspiration til og fra dem, som har formået at skabe tilværelser som underbygger og støtter op om deres individuelle behov. Eksempler på alternativer er støtte til hjemmepasning frem til barnets skolestart, støtte til selvstændige, der ønsker at skabe et meningsfuldt virke og mere fleksibilitet i arbejdstiden gennem livet - alt efter hvad der giver mening for den enkelte at bruge sin dyrebare tid på, i forskellige livsprocesser.

Dette fører mig videre til de små og unge unikke mennesker, som ikke har en stemme. Jeg brænder for at være med til at skabe en kommune, hvor børn og unge føler sig hørt og respekteret som ligeværdige. Vi kan tilbyde dem spændende og interessant læring, men lige så kan de tilbyde os rigtig meget - egenskaber vi voksne har tendens til at glemme, når vi har travlt og glemmer at nuet er det dyrebareste vi har. Jeg mener i fællesskab med mine kollegaer Nanna Høyrup og Mariane Lunden, at det er særligt vigtigt at vi som kommune ændrer et dominerende fokus på læring til et dominerende fokus på omsorg, tryghed og trivsel. Derudover mener jeg at der skal være et større fokus på selvværd og selvkærlighed. Jeg tror på at det på landsplan er værd at kæmpe for at selvværd og selvkærlighed skal have en synlig plads på skoleskemaet. At kunne mærke sig selv, sit værd og sine grænser er et vigtigt fundament i forhold til naturligt at kunne indtage læring og stå stærkt i sin egen autoritet. Unge mennesker med kærlighed til og tro på sig selv medfører ikke lært medmenneskelighed, men naturlig. Vi har en kæmpe opgave i at vi som ansvarlige voksne kan rumme og anerkende børn og unge for dem de er og deres unikhed.

En anden vigtig sag for mig er, at jeg mærker, at der er brug for en politisk revolution. Blødhed skal være en større drivkraft i vores liv og jeg tror på at vi også i politik kan vælge den bløde tilgang til. For når vi møder hinanden med blødhed og empati, kan vi skabe vigtige forandringer uden kamp. Vi har forskellige ressourcer som mennesker og som partier og det er vigtigt at vi hver især er bevidste om hvor disse ressourcer er bedst udnyttet. Vi kan blive meget bedre til på tværs af partierne at udnytte, hvad vi hver især er gode til, frem for at pille hinanden ned i vores udfordringer. Politik skal ikke være et magtspil, hvor forskellige egoer kæmper for at vinde eller få ret - det handler om sammen at skabe en kommune, hvor borgerne kan føle sig trygge, mødt og accepteret. Vi har brug for blødhed, kærlighed og håb - ikke kamp!

De sidste tre til fire år er min bevidsthed omkring naturens uvurderlige del af vores liv blomstret. Naturen er en grundlæggende del af vores eksistens og jeg håber på at kunne bidrage til en højere bevidsthed, så vi indefra kan mærke en øget lyst til at give kærlighed tilbage til naturen. Jeg mener, at der er stor sammenhæng mellem natur, mennesker og forbindelser. Jo mere vi mærker naturens værdi, jo mere mærker vi værdien af vores forbindelser til os selv og hinanden. Jeg vil med udgangspunkt i den forståelse kæmpe for grønne initiativer, der styrker vores kommune. Samt at have fokus på at skabe bæredygtige løsninger for fremtiden.

Afslutningsvis vil jeg pointere at jeg har et kæmpe ønske om at være med til at skabe et omsorgsfuldt og bæredygtigt lokalsamfund, hvor alle har en stemme og hvor vi arbejder sammen om at forbedre vores individuelle og hinandens NU’er.

De varmeste hilsner

Sofie Faureholm Lundsberg

